รพ.รามคำแหง ทุ่ม 451 ล้านบาท ซื้อเพิ่มหุ้น THG
ตุนเข้าพอร์ตอีก 20.5 ล้านหุ้น หรือ 2.41 % ส่งผลให้ถือเพิ่มเป็น 5.57% ชี้เป็นโรงพยาบาลที่ผลประกอบการอยู่ในเกณฑ์ดี มีโอกาสเติบโต ลงทุนหวังรับเงินปันผล
3 ก.ย. 2562

ตุนเข้าพอร์ตอีก 20.5 ล้านหุ้น หรือ 2.41 % ดันถือเพิ่มเป็น 5.57% ชี้เป็นโรงพยาบาลผลประกอบการอยู่ในเกณฑ์ดี มีโอกาสเติบโต ลงทุนหวังรับเงินปันผล
บริษัท โรงพยาบาลรามคำแหง (RAM) แจ้งว่าบริษัทฯได้เข้าซื้อหุ้นบริษัท ธนบุรี เฮลท์แคร์ กรุ๊ป (THG) จำนวน 20.5 ล้านหุ้น ในราคาหุ้นละ 22 บาท คิดเป็นมูลค่า 451 ล้านบาท โดยเป็นการซื้อในตลาดหลักทรัพย์ฯผ่านบริษัทหลักทรัพย์(บล.)ไอร่า ส่งผลให้ถือหุ้นใน THG เพิ่มเป็น 5.57% จากเดิมที่ถือหุ้นอยู่ 3.16% ซึ่งเป็นไปตามมติที่ประชุมคณะกรรมการบริษัทเมื่อวันที่ 2 ก.ย.ที่ผ่านมา
สาเหตุที่ลงทุนเพิ่มเนื่องจากเห็นว่า THG เป็นโรงพยาบาลเอกชนที่มีผลประกอบการอยู่ในเกณฑ์ดี และมีโอกาสที่จะมีการเจริญเติบโตทางธุรกิจการแพทย์ในอนาคต โดยคาดว่าจะได้รับผลตอบแทนกลับคืนมาในรูปเงินปันผลในอัตราที่น่าพอใจในอนาคต
สำหรับการซื้อหุ้นครั้งนี้ เป็นการซื้อต่อจากกลุ่มผู้ถือหุ้นเดิม ประกอบด้วย นางจารุวรรณ วนาสิน จำนวน 18.82 ล้านหุ้น และรายอื่น ๆ จำนวน 1.68 ล้านหุ้น รวมทั้งสิ้น 20.5 ล้านหุ้น คิดเป็น 2.41% โดยแหล่งเงินลงทุนมาจากการกู้สถาบันการเงินภายในประเทศ ภายหลังการเข้าซื้อหุ้น THG จากนางจารุวรรณ ในครั้งนี้ ส่งผลให้นางจารุวรรณ ยังคงถือหุ้นใน THG เป็นลำดับที่ 1 แต่มีสัดส่วนลดลงเป็น 10.452% จากเดิม 12.223%